Vermiste 15-jarige veilig tuis | Netwerk24
Deur Ischke de Jager 10 Augustus 2018 15:53
Leah Hall, die 15-jarige meisie van Houtbaai in die Wes-Kaap wat vroeër vandeesweek vermis geraak het, is gevind en veilig tuis.
Leah Hall (15) Foto: Verskaf
Leah het Dinsdag in ’n emosionele toestand by haar huis weggeloop en haar ma, Tamsin, het haar die volgende dag as vermis aangemeld, het Carryn-Ann Nel vroeër berig.
Tamsin het gesê haar dogter was ontsteld toe sy die huis verlaat het.
Die nieregeringsorganisasie Pink Ladies het met die soektog gehelp en pamflette versprei.
Leah is Donderdag omstreeks 15:00 by ’n woonstelgebou in Groenpunt, Kaapstad, opgemerk.
“Teen die tyd dat ons daar aangekom het om na haar te soek, was sy nie meer daar nie. Ons het tot laat die aand in Groenpunt rondgery op soek na haar en moes uiteindelik ons skynbaar nuttelose soektog opgee,” sê Tamsin.
Sy het egter haar kontakbesonderhede aan die veiligheidswag van die woonstelgebou gegee en gevra dat hy haar bel indien Leah sou terugkeer, en om haar dan veilig daar te hou.
Skuins ná middernag het Tamsin ’n oproep gekry dat haar dogter by die woonstelgebou opgedaag het.
Die kennisgewing wat die Pink Ladies op Facebook geplaas het nadat Leah Hall as vermis aangemeld is. Foto: Facebook
“Sy was baie getraumatiseerd, maar sy het saam met ons huis toe gekom en sal berading en behandeling kry om haar te help om weer op haar voete te kom,” sê haar ma. Sy het vroeër gesê dat sy bekommerd was omdat Leah moontlik nie haar medikasie by haar gehad het nie.
Tamsin sê dit was ’n baie stresvolle ervaring, maar kapt. Jacques Lourens van die Houtbaai-polisiekantoor was “fenomenaal”.
“Hy het elke leidraad opgevolg, maak nie saak hoe klein of groot dit was nie en het nie opgehou om na haar te soek nie. Hy het 24-uur-skofte gewerk totdat ons uiteindelik bewus geword het van haar doen en late.”
Tamsin bedank die mense in Kaapstad wat na Leah help soek het.
Meer oor: Leah Hall | Houtbaai | Vermis
15-jarige meisies vermis